送王萬里赴闕
作者：洪咨夔
朝代：宋

paragraphs: 安西老元戎，再出護全蜀。
槃槃大幕府，賓從如立竹。
狷者多調娛，狂者間棖觸。
誰與得中行，有美萬里獨。
正大一根氣，義利兩孰復。
信人樂正子，君子蘧伯玉。
春風半蕭艾，秋雨幾薋菉。
劃然心眼明，見此霜曉菊。
何人誦子虛，燕說得舉燭。
平沙起孤鴻，太液下黄鵠。
雲深閶闔啟，天近觚稜矗。
牖明易納約，井渫終受福。
楊柳細吹絮，海棠豔成屋。
買酒鏖東風，嘉陵江水綠。